આપણે ત્યાં કવિસંમેલનનું – મુશાયરાનું સંચાલન હાસ્યલેખકને સોંપવાનું એક વલણ છે. વિનોદ આજકાલ આવાં કવિસંમેલનોનું સંચાલન કરે છે. કવિસંમેલનનું સંચલાન કરતી વખતે એને સહેજે સભાક્ષોભ નડતો નથી. એ આરામથી કવિ અને કવિતાની (જો આમ તો અ-કવિતાની) ઠેકડી કરે છે. એની મજાકો સાંભળવા શ્રોતાઓ કવિતા સહન કરી લે છે. હમણાં એક વાર એ મુશાયરામાં ટિકિટ રાખવામાં આવેલી. વિનોદ એનું સંચાલન કરવાનો હતો. છાપામાં આની જાહેરાત વાંચી મેં વિનોદને ફોન કર્યો કે કવિતા પણ સાંભળવાની ને પૈસા પણ આપવાના – આવો બેવડો માર અમદાવાદની પ્રજા કેવી રીતે સહન કરી શકશે! ત્યારે એણે કહ્યું કે ‘મેં મુશાયરાના આયોજકોનું પણ આ બાબતમાં ધ્યાન દોરેલું, પણ તેઓ કહેતા હતા કે તમે કવિતાની વચમાં વચમાં જે ટુચકા કહેવાના એની ફી રાખી છે. કવિતા તો મફત જ છે. મુશાયરાના કાર્યક્રમમાં વિનોદ જ કેન્દ્રસ્થાને રહે છે. કવિઓ પણ પોતાની કવિતા સંભળાવવાની દુર્લભ તક જતી ન કરવાના શુભાશયથી વિનોદની મજાક સહન કરી લે છે. કેટલાક શ્રોતાઓ તો વિનોદ ભટ્ટનો ટુચકો આવે ત્યારે મને જગાડજો એવી પડોશીને ભલામણ કરી, કવિતાની રજૂઆત દરમિયાન ઝોકું પણ ખાઈ લે છે.